Skupština Crne Gore  
Predsjednik Skupštine  
Ranko Krivokapić  
  
  
Poštovani predsjedniče Skupštine,  
  
Proslijeđujemo Vam prijedlog rješenja za uvođenje kvota u Zakon o izboru odbornika i poslanika Crne Gore radi obezbjeđenja ravnomjerne zastupljenosti žena u Skupštini Crne Gore i skupštinama lokalnih samouprava u skladu sa najboljim evropskim praksama. Prijedlog je formulisan na konferenciji „Žene u politici“ koja je u organizaciji Ministarstva za ljudska i manjinska prava, Fondacije Eduardo Frei I Konrad Adenauer Fondacije održana 26-28. maja 2011. godine u Budvi.  
  
Prijedlog su zajednički formulisale predstavnice svih parlamentarnih partija u Crnoj Gori, predstavnice međunarodnih organizacija I ekspertkinje u oblasti ženskih prava i izbornog zakonodavstva. Očekujemo da ćete sve članove Kolegijuma upoznati sa ovim prijedlogom kojim se izborni zakon usklađuje sa članovima 8 i 18 Ustava Crne Gore I potvrđenim međunarodnim konvencijama i vjerujemo da ćete ih ubijediti da usvoje dolje navedene izmjene.  
  
       Izmjena 1: Nakon člana 39 dodaje se novi član 39a koji glasi:

Član 39a

Podnosilac izborne liste dužan je da na izbornoj listi kandiduje ne manje od 1/3 lica manje zastupljenog pola. Na izbornoj listi među svaka tri kandidata, počev od prvog do trećeg kandidata, od četvrtog do šestog kandidata i tako redom, kandiduje se najmanje jedno lice manje zastupljenog pola.  
        Izborna lista koja ne ispunjava uslove iz stava 1 i 2 ovog člana smatraće se da sadrži nedostatke za proglašenje izborne liste, a podnosilac liste biće pozvan da otkloni nedostatke liste, u skladu sa ovim zakonom.  
        Podnosiocu izborne liste koji ne otkloni nedostatke iz stava 3 ovog člana nadležna  izborna komisija odbiće proglašenje izborne liste u skladu sa ovim zakonom.

       Izmjena 2: U članu 104, stavu 2 riječi: “za koga odluči podnosilac izborne liste” zamjenjuju se riječima: “koji je sljedeći prema redosljedu na izbornoj listi. Kada je nosilac mandata bio predstavnik manje zastupljenog pola mandat će pripasti kandidatu manje zastupljenog pola  
koji se sljedeći nalazi na listi. Pravilo zamjene mandata u slučajevima manje zastupljenog pola shodno će se primijenjivati i u svim drugim slučajevima zamjene mandata.”

Tekst ovog prijedloga proslijeđen je predsjednicima parlamentarnih političkih partija, poslanicima, međunarodnim organizacijama, organizacijama civilnog društva i medijima u Crnoj Gori.  
  
Učesnice konferencije „Žene u politici“